ISLANTILAISESSA METSÄSSÄ

Käännän elämää tekstiilitaiteen kielelle

Teen vahvasti tunteella

Olen Forssassa syntynyt ja aikuisuuteen kasvanut tekstiilitaiteilija. Koulutus ja työ on vienyt kiertämään, mutta syntymäkotikaupungin tekstiileille omistautunut museo vetää taas puoleensa. Forssan museoon, Galleria Molettiin, 7.7. – 2.8.2020 pystyttämäni näyttelyn teokset olen tehnyt tulkiten tunteita, ajatuksia ja tuntemuksia, joita vieraassa maassa asuminen on herättänyt.

Asuin kaksi vuotta Hallormsstaðurissa, Islannin suurimmalla metsäalueella. Islannissa metsä on harvinaista. Minulle metsäisessä ja laakeassa Lounais-Hämeessä kasvaneelle, metsä ja järvi toivat sopivasti tuttuuden tuntua. Muuta tuttua ympäristössä ei ollutkaan: vuoret, purot, öiset revontulet, jäätiköt, mutkaiset tiet, lintujen äänet, uusi työ, uudet ihmiset, erilainen työympäristö ja uusi maa. Toiseen pohjoismaahan muutto oli helppoa ja koska kulttuuriset erot eivät ole suuret, tapahtui sopeutuminen nopeasti. Ennen Islantiin lähtöäni olin masentunut ja turhautunut - joissakin teoksissani on vielä kaikuja noista hetkistä. Uusi ympäristö, työ ja Islannin uskomaton ja erilainen luonto, voimauttivat ja toivat mielenrauhan. Näitä rauhan ja ilon tunteita olen tulkinnut muotojen, pintojen, värien ja tekstuurien avulla.

Vieraassa maassa näkee itsensä uusin silmin. Vaikka islantilaisissa on paljon samaa kuin meissä suomalaisissa, oli hyvä muuttaa maahan, jossa mikään ei ole mahdotonta! Islantilainen ei jää miettimään ja laatimaan suunnitelmia, vaan tarttuu toimeen - ja joskus kaikki menee nappiin. Islantilainen, joka tulee toiseksi, voittaa hopeaa! Näitä islantilaisuuden positiivisia, voimaa antavia puolia olen halunnut tuoda myös töihini.

Olen palannut Islantiin vielä muutoinkin. Taitelijaresidenssit pohjoisrannikolla ja Reykjavikissa ovat tuoneet työskentelyyni intensiteettiä. Maaliskuinen residenssimatkani päättyi ennakoitua aikaisemmin, mutta pandemiasta huolimatta tälle vuodelle suunnitellut yksityisnäyttelyni, sekä Reykjavikissa maaliskuussa ja Forssassa heinäkuussa, toteutuivat. Kummankin näyttelyn teema on sama, mutta Forssan näyttely on Islannin näyttelyä hieman laajempi ja moniulotteisempi.

Tervetuloa!

Päivi Vaarula

Kruununkatu 9 – 11 C 3

13130 Hämeenlinna

+358405688101

paivi.vaarula@gmail.com

<https://www.instagram.com/paivivaarula/>

<https://www.facebook.com/paivi.vaarula>